De cirka 30 påtaler blev givet for forseelser lige fra forkert brug af høreværn til risiko for alvorlig nedstyrtningsfare. Mest alvorligt var et sted, hvor arbejdet foregik i seks meters højde. Her foregik arbejdet uden rækværk eller faldsikring. Da arbejdstilsynet forsøgte at komme i kontakt med arbejderne på pladsen, forsvandt de. - Vi havde taget et billede af pladsen, og da vi ville tale med arbejderne, var de væk, fortæller tilsynschef Gitte Møller Jensen, der var med på aktionen i Nordjylland. Dagens aktion viste også, at sikkerheden blandt udenlandske byggearbejdere, som ikke kender de danske regler, ofte er alt for dårlig. Det gælder også udenlandsk ansatte i danske firmaer - Også udenlandske medarbejdere i danske firmaer er ofte ilde stedt, fordi de ikke er instrueret ordentligt på et sprog de forstår. Medarbejderne kender simpelthen ikke arbejdsmiljøreglerne, vurderer Sonja Ploug Jensen, der er kontorchef i Arbejdstilsynet. På landsplan blev der givet 190 påbud, og i en del tilfælde, hvor der var fare for, at arbejderne kunne falde ned, overvejes nu, om der skal komme et retslige efterspil.

Opsummering:
Tirsdag gennemførte Arbejdstilsynet en storstilet razzia mod 175 byggepladser over hele landet. I Nord- og Midtjylland blev det til 60 besøg, og her var der problemer med sikkerheden på halvdelen af pladserne.